**Eesti Reformierakonna nimekirja programm Jõelähtme vallas 2025+**

**Visioon**

Jõelähtme vallas on **hooliv ja turvaline elukeskkond** – sõbralik, roheline, tervislik, sportlik ja turvaline. **Väärtustatakse vallas elamist**, luues uusi võimalusi elukvaliteedi tõstmiseks. Vald on **stabiilne, hooliv, tegus ja keskkonnasõbralikku arengut toetav**, pakkudes elanikele **kvaliteetset avalikku teenust**. Valda arendatakse **reaalseid majanduslikke võimalusi arvestades**, võtmata vallale mittevajalikke kohustusi. Need on märksõnad, mis aitavad meil otsuseid langetada ning õiged valikud teha. Selleks, et seda visiooni ellu viia, planeerib Reformierakonna nimekiri edasistel aastatel **järgnevaid tegevusi:**

**I. Turvaline lapsepõlv** – inimsõbralik elukeskkond hõlmab **turvalist, loovat ning nüüdisaegset keskkonda meie lastele**. See tähendab nii korras koolimaju kui ka piisaval hulgal lasteaiakohti. Oluline on laste vaba aega mitmekesiselt sisustada ja nende arengut toetada.

1. TagameJõelähtme valla lastele jätkuvalt **lasteaia kohatasust vabastuse** ningvõimaldame **toiduraha maksmisest vabastuse** sotsiaalset tuge vajavatele peredele, et hoida perede finantsturvatunnet.

2. Jätkame **lapsehoiu- ja eralasteaiatoetuse maksmist,** et toetada peresid, kes teevad valiku eralastehoiu kasuks.

3.Jätkame kõikidele üldhariduskoolis õppivatele lastele **koolitoetuse maksmist**, et kooliaasta algus oleks perede jaoks meeldiv sündmus.

4. Tagame Jõelähtme valla koolides õppivatele lastele **tasuta ühistranspordi** kooli ja kodu vahel, arvestades ühistranspordi kavandamisel **kooli** ja **huviringide toimumisaegu.**

5. Jätkame kõikidele valla koolides õppivatele lastele **tasuta koolitoidu** pakkumist ja algkoolilastele **pikapäevarühma** teenust, et lapsed oleks sotsiaalselt hoitud.

6. Toetame **laste spordi- ja huvitegevuses** osalemist: avame selle tarbeks oma koolide juurde **spordi- ja huviringe** ning maksame jätkuvalt **spordi- ja huvitegevuse toetust.**

7. Arendame **koolivõrku,** maksame õpetajatele **konkurentsivõimelist palka,** toetame **õpilaste ja õpetajate digiteadlikkuse tõstmist,** pakume õpilastele võimalust **õpiabiprogrammides osalemiseks** ning **edendame mentorlust** nii õpilaste kui ka õpetajate seas.

8. Arendame **muusika- ja kunstikooli**, et pakkuda valla lastele võimalusi omandada kvaliteetne huviharidus.

9. Toetame **noortekeskuste arengut**, et pakkuda valla noortele kvaliteetset vaba aja sisustamise võimalust.

10. Toetamevallas **töömaleva ja päevalaagrite** korraldamist, et pakkuda lastele võimalust suvel töötada ja veeta puhkust aktiivselt.

11. Toetame alevikesse ja külakeskustesse uute **mängu- ja spordiväljakute** rajamist ja laiendamist ning aitame tasuda projektide omaosaluse.

12. Ehitame **Loo koolile juurdeehituse**, et tagada turvaline ja kaasaegne piisavate koolikohtadega õpikeskkond, arvestades suurenevat õpilaste hulka.

13. Rajame Loo kooli juurde **nüüdisaegse spordikeskuse koos suurema ujulaga**, et pakkuda Jõelähtme valla lastele ja elanikele tänapäevaseid sportimisvõimalusi.

14. Avame **uued lastehoiurühmad** Loo alevikus, et tagada kõigile lastele lapsehoiukoht ja vanemale võimalus tööle naasta.

15. Soodustame koolikultuuri, kus iga laps areneb omas tempos praktiliste kogemuste kaudu, arendades teadmiste kõrval ka empaatiat, koostööoskusi ja iseseisvust; jätkame kiusamisvastast programmi, toome sotsiaal-emotsionaalse pädevuse programmi ning avame valla esimese Montessori lastehoiurühma.

16. Tähtsaimad rahastust vajavad haridus-, kultuuri-, rekreatsiooni- ja spordiobjektid on **Loo koolimaja laiendus ja spordihoone koos ujulaga,** **Kostivere mõis ja koolimaja aula, Neeme multifunktsionaalne kultuuri-** ja **spordimaja, Jõelähtme rahvamaja ning Jägala joa puhkeala uus sild koos piirkondlike terviseradadega**.

**II. Turvaline elukeskkond** – elukeskkond peab olema turvaline ja inimsõbralik. Turvalise elukeskkonna hoidmiseks tuleb nii avalikul võimul kui ka elanikel endil elanikkonnakaitse meetmeid rakendada. Elaniku turvatunnet loob teadmine, et ta on ohtudeks ette valmistunud ning teab, mida erinevates olukordades teha, kuidas kaitsta iseennast, oma peret ja kaaskodanikke. Turvalise elukeskkonna osa on tolmuvaba ja valgustatud tee- ning tänavavõrk koos jalgratta- ja kõnniteedega ning toimiv ja kasutajasõbralik ühistransport. Selleks tuleb luua kogukonna kooskäimise, sportimise ja kultuuri tarbimise võimalusi, hoida meie rikkalikku looduskeskkonda ja soodustada elukeskkonnaga arvestavat ettevõtlust.

1. Arendame vallas **elanikkonnakaitset ja hädaolukordades toimetulemise võimekust**. Selle eesmärgi täitmiseks korraldame kogukondadele **koolitusi ja praktilisi teadlikkuse tõstmise programme,** et kriisides toime tulla. Toetame **vabatahtlike päästjate** **tegevust**, kes on kriisides ja nendeks ettevalmistumisel vallaelanikele asendamatud partnerid.

2. Loome **koostöös korteriühistutega** programmi, millega tõstame **korrusmajade toimepidevust, rajades vajaliku generaatorvõime ja varjumiskohad**. Selle tulemusel suudavad kaugküttel olevad kortermajad pikaaegse elektrivarustuse katkestuse korral **tagada majas soojavarustuse toimimise** ning ohu korral **elanike turvalisuse**.

3. Tagame suuremates valla keskustes **kerksuskeskuste ja evakuatsioonikohtade olemasolu**,eesmärgiga tõsta elanikkonna võimet kriisidega toime tulla. Uute valla avalike hoonete kohustusliku osana kavandame ja ehitame välja **varjumiskohad**.

4. Jätkame Euroopa Liidu **liikuvusprogrammide** toel ning koostöös Transpordiameti ja naabervaldadega **ratta- ja kõnniteede võrgustiku** rajamist, mis võimaldab elanikel turvaliselt liigelda ja sportida ning loob seeläbi inimsõbralikuma elukeskkonna.

5. Aitame kaasa **kortermajade parkimisalade laiendamisele**, et muuta kortermajade ümbrus tänapäevasemaks ja nägusamaks.

6. Jätkame valla **teede tolmuvabaks muutmise** ning **tänavavalgustuse kaasajastamise** programmidega, mille käigus **pindame kruuskattega teid** ning asendame energiat raiskavad valgustid **ajakohaste LED-valgustitega**.

7. Seisame valla **ühissõidukiühenduse kasutajasõbralikumaks** muutmise eest, mis seisneb elanike **elukorraldust enam arvestavas liinivõrgus**, **paindlikes ühistranspordilahendustes, „Pargi ja reisi“ süsteemi arenduste toetamises** ning **reaalajas jälgitava ühistranspordi** **korralduses**.

8. Aitame korralduslikult kaasa, et **igasse majapidamisse jõuaks ülikiire internet**, mis aitab luua võimalusi töökohtadeks ka väljaspool keskuseid ning töötada ja õppida ka kodukontoris.

9. Soodustame **piirkondlike veevärkide koondamist valla vee-ettevõtja Loo Vesi haldamisele**, et ühtlustada vee kvaliteeti. Hajaasustusega piirkondades toetame majapidamispõhise vee- ja kanalisatsioonisüsteemi rajamist. Piirkondades, kus looduskeskkond seda võimaldab, **soodustame tänapäevaste bioloogiliste reoveekäitlussüsteemide kasutuselevõttu**.

10. Võimaldame **kogukonnaprojektide kaasfinantseerimist** valla eelarvest, et toetada külakogukondi oma elukeskkonna arendamisel ning kultuuri- ja spordiürituste korraldamisel.

11. Soodustame valla **kultuuri- ja spordiasutuste arengut**, et pakkuda Jõelähtme vallas kvaliteetseid kultuurielamusi ning nüüdisaegseid sportimisvõimalusi eri vanuses elanikele. Toetame liikumisharrastuste edendamist ja pakume **oma valla elanikele soodustusi valla spordiobjektide kasutamisel ning loome uusi võimalusi, et sportida ja vabas õhus liikuda**.

12. Hoiame ja loome võimalusi **Loo ja** **Jägala joa puhkealade, Linnamäe paisjärve, Neeme, Ihasalu, Ruu ja Kaberneeme puhkemetsade ja Kostivere karstiala kui loodus- ja elamusturismi piirkondade arendamiseks. Hoiame ja kaitseme** meie ajaloopärandit **Rebala muinsuskaitseala, Kostivere mõisa, Saha kabelit, Jõelähtme kirikumõisa**, et pakkuda nii meie valla elanikele kui ka külalistele võimalust saada osa Jõelähtme valla kaunist ja mitmekesisest loodus- ja kultuuripärandist. Seisame jätkuvalt **Ruu küla looduskaitseala** moodustamise eest.

13. Teeme koostööd muinsuskaitseameti ja kohalike kogukondadega, et **Rebala kaitsealal kehtiksid reeglid ja meetmed**, mis soodustavad vanade **talukohtade taastamist**, oma **juurte juure naasmist**, seda elulaadi toetava **väikeettevõtluse arengut** ning **pärandmaastike kaitsmist, säilitamist ja hooldamist**.

14. Seisame kohalikele kogukondadele oluliste **puhkemetsade säilimise ja mõistliku majandamise eest**, et jääks alles nii harjumuspärane elukeskkond kui ka liigirikas looduskeskkond. **Uusarenduste kavandamisel** näeme planeeringutes ette kohustuslikud **looduskeskkonna kavandamise meetmed puhke- ja pargialadena**.

15. Soodustame **prügimajanduses liigiti kogumise suurendamist**. Liigiti kogutud prügi peab olema võimalik **ära anda selle tekkekohas ehk iga majapidamise juures** ning olema **tasuta**. Liigiti kogumise suurendamine aitab kaasa looduskeskkonna säästlikule majandmisele.

16. Ettevõtluse arendamisel toetame **tasakaalukat** ja **keskkonnatingimusi** arvestavat arengut, pakume ja otsime lahendusi **elu- ja keskkonnahäiringuid tekitava ettevõtluse ajakohastamiseks**, et esineks vähem lõhna- ja mürahäiringuid ning Jõelähtme vald oleks atraktiivne koht nii elamiseks kui ka ettevõtlusega tegelemiseks. Soodustame ettevõtlust, mis loob **töökohti** koduvalda, et väheneks elanike vajadus pendelrände järele.

17. **Kaevandussurve vähendamiseks** räägime kaasa maapõuepoliitika teemadel, toetame maavarade **teemaplaneeringu protsessi, mis arvestab kogukondade seisukohti**, pakume **keskkonnasäästlikke** **alternatiivseid lahendusi massiivsele kaevandamisele** ning **seisame vastu** **kogukondadega** **kokku leppimata kaevanduste avamisele Jõelähtme vallas**, et säiliks meie atraktiivne **elu- ja looduskeskkond**.

**III. Sotsiaalne turvalisus** – kohaliku omavalitsuse ülesanne on tagada oma elanike sotsiaalne turvalisus. Selleks maksab omavalitsus sotsiaaltoetusi, osutab sotsiaalteenuseid ning rajab sotsiaalse infrastruktuuri ja võrgustiku, et aidata inimesi, kes abi vajavad.

1. Rajame Loo alevikku kaasaegse tervisekeskuse ning aitame kaasa veel ühe **perearsti nimistu avamisele** uues tervisekeskuses.

2. Maksame **sotsiaaltoetusi** ningosutame **sotsiaalteenuseid** abivajajatele ning raskesti toimetulevatele peredele, suurtele peredele ning puuetega inimestele, et tagada minimaalne elamisväärne toimetulek. Loome võimalusi, et parandada psühholoogilise abi kättesaadavust.

3. Tagame jätkuvalt lasteaedades ja koolides **tugipersonali** täiendava rahastamise valla eelarvest, et **kindlustada** haridusliku erivajadustega laste **arenguks ja õppeks vajalikud tingimused**.

4. Kaasame **eakaid,** tagame neile võimalused **ühiskondlikus elus kaasa lüüa.** Toetame **päevakeskuste** tegevust ning **pakume võimalusi** **osa saada kultuuriüritustest** nii koduvallas kui ka kaugemal.

5. Jätkame **Jõelähtme Valla Päevakeskuse arendamist**, et pakkuda professionaalsel tasemel sotsiaalteenust ja toetust Jõelähtme valla abivajajatele.

6. Soodustame erainitsiatiivi **hoolekandeteenuste pakkumiseks**, et abi vajaval isikul oleks võimalik abi saada kodulähedases piirkonnas.

7. Pakume tuge ja teenuseid **omastehooldajatele**, et neil oleks võimalus säilitada piisav elukvaliteet igapäevast abi vajava lähedase hooldamisel.

**IV. Valla juhtimine** – valla juhtimine peab olema stabiilne, hooliv ja tegus. Juhime valda ausalt ja avatult, oleme suunatud positiivsele arengule ning pakume elanikele kvaliteetset avalikku teenust. Valla arendamisel lähtume reaalsetest majanduslikest võimalustest, võtmata vallale mittevajalikke ja üle jõu käivaid kohustusi.

1. Seame eesmärgiks **tulemuslikult valda juhtinud koalitsiooni** **jätkamise** ka järgmisel neljal aastal.

2. Valitseme **tegusalt, hoolivalt ja õiguspäraselt**, peatähtis on osutada **kvaliteetset avalikku teenust ja** vähendada **bürokraatiat**.

3. Juhime valda **otstarbekalt,** tagame **stabiilse arengu** ning planeerime valla eelarvet **vastutustundlikult**, võttes arvesse valla **reaalseid majanduslikke võimalusi**.

4. Juhime valda **tasakaalukalt**, olles orienteeritud **säästvale** ja **keskkonnasõbralikule arengule** ning **kaasame kogukondi külavanemate eestvedamisel** neid mõjutavate otsuste tegemisel.

5. **Informeerime** vallaelanikke olulistest valda puudutavatest sündmustest, kasutades selleks nii **vallavolikogu istungite ülekandeid**, **vallalehte, valla kodulehte, valla ja külade Facebooki kontosid** kui ka muid tänapäevaseid suhtlusvahendeid.

6. Jätkame **kaasava eelarve programmi**, et kogukonnad saaksid kaasa rääkida kogukondlike projektide elluviimisel.

7. Kaasame **eurovahendeid** valla elukeskkonna parandamiseks, toetame **LEADER-liikumist**.